Nosztalgiavonattal Miskolcról Lillafüredre és vissza

A múltidéző gőzmozdonyos utazás Miskolcon, a Dorottya utcai végállomáson veszi kezdetét. A különvonat ezután a már megszüntetett Szent Anna templomig tartó szakasz hangulatát még őrző kis diósgyőri utcákon kanyarogva éri el Mártabánya megállót.
Vendégeink itt megtekinthetik a 2007-ben kialakított új megállóhelyet, a hajdanán itt működő Mártabánya emlékére állított kis „kiállítással” együtt.
A következő megálló Diósgyőr-Majláth forgalmi telepen esedékes, ahol a kisvasút vontatójárműveiből összeállított szerény járműbemutatót ajánljuk az érdeklődők figyelmébe.
Majláth után vonatunk megkerüli a híres diósgyőri papírgyárat, a bükki erdő sűrűjében áthalad hazánk legnagyobb kisvasúti hídján, majd Puskaporos hétvégi házai és az alsó alagút után befut Lillafüred állomásra.

Lillafüreden aktív időtöltésre hívjuk vendégeinket!

A kisvonat visszaindulásáig fejtse meg a kisvasútról és környékéről szóló tesztünket, mellyel értékes nyereményeket nyerhet! A teszt kitöltéséhez egy kellemes lillafüredi sétára, avagy kis kirándulásra várjuk Önöket.
A felszálláskor munkatársunktól kapott térkép alapján járja végig a „Lilla-napi ösvényt”, melynek pontjain elhelyezzük a teszt megfejtéséhez nélkülözhetetlen tudnivalókat tartalmazó ismertetőket. A séta során többek között körüljárhatja a Hámori-tavat, megtekintheti a Szent István barlangot, bejárhatja a kisvasút egykori Kerekhegyi szárnyvonalának egy szakaszát, de jut idő akár egy ebédre is Lillafüred valamely éttermében, vagy büféjében.

A játék nyerteseinek sorsolása előreláthatólag 14:45-kor lesz a kisvasút lillafüredi állomásán, majd ezt követően vendégeink a nosztalgiavonattal visszautazhatnak Miskolcra.

A játékban csak a menettérti jegyet váltó utasaink vehetnek részt! Mindemellett menettérti jegyet váltó utasaink részére a visszaúti jegy árából 100 Ft,- kedvezményt biztosítunk felnőttek és gyermekek részére egyaránt. A játék és a kedvezmény szempontjából menettérti jegynek minősül a Miskolc – Lillafüred – Garadna – Lillafüred viszonylatra váltott jegy is.

A játék további tudnivalóiról a felszálláskor kapott tesztlapról tájékozódhat.

A nosztalgiavonat menetrendje:

oda:
	10:30	Indulás Miskolc-Dorottya utca állomásról
	10:50	Indulás Mártabánya megállótól
	11:20	Indulás Diósgyőr-Majláth forgalmi telepről
	11:45	Érkezés Lillafüredre

vissza:
	15:00	Visszaindulás Lillafüredről Miskolcra
	15:33	Érkezés Miskolc-Dorottya utca állomásra

A nosztalgiavonatra váltható jegyek tekintetében kérjük tekintse meg honlapunk Jegyváltás menüpontját!

Lillafüred és Garadna között is közlekedik nosztalgiavonat e napon. Ennek részleteit megtekintheti az erről szóló, második programpontban. Menetjegy váltható a teljes Miskolc – Garadna szakaszra is.

Az időjárási és műszaki körülmények függvényében a programváltoztatás jogát fenntartjuk!